ಅಭಿವೃದ್ದಿ ಕಾರ್ಯಕ್ಕೆ ಸ್ಪಂದಿಸದ ಗ್ರಾ.ಪಂ ಕಾರ್ಯದರ್ಶಿ: ಆರೋಪ ವರ್ಗಾವಣೆಗೆ ಸದಸ್ಯರ ಆಗ್ರಹ ಚಿಕ್ಕಮಗಳೂರು, ಜು.7: ಗ್ರಾಮಪಂಚಾಯತ್ ಅಭಿವೃದ್ದಿ ಕಾರ್ಯಗಳಿಗೆ ಸೂಕ್ತ ಸ್ಪಂದನೆ ನೀಡದೇ ಸಾರ್ವಜನಿಕರಿಗೂ, ಚುನಾಯಿತ ಸದಸ್ಯರಿಗೂ ಉಡಾಫೆ ಉತ್ತರ ನೀಡುತ್ತಿರುವ ಪಂಚಾಯತ್ ಕಾರ್ಯದರ್ಶಿ ಧರ್ಮೇಗೌಡ ಅವರನ್ನು ಬೇರೆಡೆಗೆ ವರ್ಗಾವಣೆ ಮಾಡಬೇಕು ಎಂದು ಆಗ್ರಹಿಸಿ ಬಸ್ಕಲ್ ಗ್ರಾಪಂ ಸದಸ್ಯರು ಸಾಮಾನ್ಯ ಸಭೆಯನ್ನು ಬಹಿಷ್ಕರಿಸಿ ಜಿಲ್ಲಾ ಪಂಚಾಯತ್ ಉಪಕಾರ್ಯದರ್ಶಿಗೆ ದೂರು ನೀಡಿದ್ದಾರೆ. ಈ ಸಂಬಂಧ ಬಸ್ಕಲ್ ಗ್ರಾಮಪಂಚಾಯತ್ ಉಪಾಧ್ಯಕ್ಷ ಬಿ.ಎಂ.ಸತೀಶ್ ಮಾತನಾಡಿ, ಚಿಕ್ಕಮಗಳೂರು ತಾಲೂಕಿನ ಬಸ್ಕಲ್ ಗ್ರಾಮಪಂಚಾಯತ್ನಲ್ಲಿ ಧರ್ಮೇಗೌಡ ಅವರು, ಕಳೆದ 10 ವರ್ಷಗಳಿಂದ ಒಂದೇ ಪಂಚಾಯತ್ನಲ್ಲಿ ಕಾರ್ಯನಿರ್ವಹಿಸುತ್ತಿದ್ದು, ಗ್ರಾಮಪಂಚಾಯತ್ ಅಭಿವೃದ್ಧಿ ಕಾರ್ಯಗಳಿಗೆ ಸೂಕ್ತ ಸ್ಪಂದನೆ ನೀಡುತ್ತಿಲ್ಲ. ಸಾರ್ವಜನಿಕರಿಗೂ, ಚುನಾಯಿತ ಸದಸ್ಯರಿಗೂ ಉಡಾಫೆ ಉತ್ತರ ನೀಡುತ್ತಿದ್ದಾರೆ ಎಂದು ಆರೋಪಿಸಿದರು. ಇಲ್ಲಿನ ಪಿಡಿಒ ಅನಾರೋಗ್ಯದ ಕಾರಣ ಪಂಚಾಯತ್ ಆಡಳಿತವನ್ನು ಕಾರ್ಯದರ್ಶಿಯವರೇ ನಿರ್ವಹಿಸುತ್ತಿದ್ದಾರೆ. ಸಾರ್ವಜನಿಕರು ಪಂಚಾಯತ್ ಕೆಲಸಗಳಿಗೆ ಬಂದಾಗ ವಿಳಂಬ ಮಾಡುವುದರ ಜೊತೆಗೆ ಉಡಾಫೆ ಉತ್ತರ ನೀಡಿ ಅಭಿವೃದ್ಧಿ ಕಾರ್ಯಗಳಿಗೆ ತೊಡಕುಂಟು ಮಾಡುತ್ತಿದ್ದಾರೆ. ಈ ಅಧಿಕಾರಿಯನ್ನೂ ಕೂಡಲೇ ಬೇರೆಡೆಗೆ ವರ್ಗಾವಣೆಗೊಳಿಸಬೇಕು ಎಂದು ಆಗ್ರಹಿಸಿದರು. ಈ ಸಂಬಂಧ ತಾಪಂ ಕಾರ್ಯನಿರ್ವಾಹಕ ಅಧಿಕಾರಿಗಳಿಗೆ ಹಾಗೂ ಶಾಸಕ ಎಂ.ಪಿ.ಕುಮಾರಸ್ವಾಮಿಯವರ ಗಮನಕ್ಕೆ ತಂದು ದೂರು ನೀಡಿದ್ದರೂ ಯಾವುದೇ ಕ್ರಮ ಕೈಗೊಂಡಿಲ್ಲ, ಪಂಚಾಯತ್ನಲ್ಲಿ ಪಿಡಿಒ ಕರ್ತವ್ಯದಲ್ಲಿದ್ದರೂ ಕಾರ್ಯದರ್ಶಿಗಳು ವರ್ಗ1 ಹಾಗೂ ಇತರ ಖಾತೆಗಳಲ್ಲಿ ಸುಮಾರು 2 ವರ್ಷದಿಂದ ಅನಧೀಕೃತವಾಗಿ ಚೆಕ್ಗಳಿಗೆ ಸಹಿ ಮಾಡಿ ಹಣಕಾಸು ನಿರ್ವಹಣೆ ಮಾಡುತ್ತಿದ್ದಾರೆ. ಇದಕ್ಕೂ ಸಮಂಜಸ ಉತ್ತರ ನೀಡುತ್ತಿಲ್ಲ ಎಂದು ದೂರಿದರು. ಕಳೆದ ಮೂರು ತಿಂಗಳಿನಿಂದ ಬಸ್ಕಲ್ ಪಂಚಾಯತ್ನಲ್ಲಿ ಯಾವುದೇ ಸಾಮಾನ್ಯ ಸಭೆಗಳು ನಡೆದಿಲ್ಲ, ಗ್ರಾ.ಪಂ ಕಾರ್ಯದರ್ಶಿಯನ್ನು ವರ್ಗಾವಣೆ ಮಾಡುವಂತೆ ಗ್ರಾಪಂ ಸಾಮಾನ್ಯ ಸಭೆಯನ್ನು ಬಹಿಷ್ಕರಿಸಿದ್ದು, ಈ ಜಾಗಕ್ಕೆ ಬೇರೊಬ್ಬರನ್ನು ನೇಮಕ ಮಾಡುವಂತೆ ಒತ್ತಾಯಿಸಿದರು. ಈ ಸಂದರ್ಭದಲ್ಲಿ ಗ್ರಾಮಪಂಚಾಯತ್ ಸದಸ್ಯರಾದ ಬಿ.ಎಲ್.ಸುರೇಶ್, ರೇಖಾ, ಶುಭ ಸೇರಿದಂತೆ ಮತ್ತಿತರರು ಉಪಸ್ಥಿತರಿದ್ದರು.